C 298/3

Paziņojums, ar ko papildina Polijas Republikas valdības Paziņojumu par Eiropas Parlamenta un Padomes Direktīvas 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei Lubycza Królewska apgabalā (2020/C 83/06)

(2020/C 298/03)

Paziņojums, ar kuru groza pieteikumu iesniegšanas termiņu koncesijām naftas un dabasgāzes atradņu meklēšanai un izpētei un naftas un dabasgāzes ieguvei attiecībā uz citām šajā darbībā ieinteresētajām struktūrām

2020. gada 13. martā Polijas Republikas valdība publicēja Paziņojumu par Eiropas Parlamenta un Padomes Direktīvas 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei “Paziņojums par koncesijas pieteikumu naftas un dabasgāzes atradņu meklēšanai un izpētei un naftas un dabasgāzes ieguvei Lubycza Królewska apgabalā” (2020/C 83/06). Paziņojumā citām šajā darbībā ieinteresētajām struktūrām, kurām koncesija piešķirama, ir noteikts koncesijas pieteikumu iesniegšanas termiņš, proti, ne vēlāk kā plkst. 12.00 (CET/CEST) 180. dienā pēc šā paziņojuma publicēšanas Eiropas Savienības Oficiālajā Vēstnesī (t. i., līdz 2020. gada 9. septembrim).

Saskaņā ar Veselības ministrijas 2020. gada 20. marta rīkojumu, ar ko Polijas Republikā izziņo epidēmijas stāvokli (Oficiālais Vēstnesis (Dziennik Ustaw), 2020. gads, 491. izd., ar grozījumiem), Polijas Republikā no 2020. gada 20. marta līdz turpmākam paziņojumam tika izziņots epidēmijas stāvoklis saistībā ar SARS-CoV-2 vīrusa infekcijām.

2020. gada 31. martā stājās spēkā 15.zzr panta 1. punkta 2) apakšpunkts 2020. gada 2. marta Aktā par īpašajiem pasākumiem Covid-19, citu pārnēsājamu slimību un saistītu ārkārtas situāciju novēršanai, apkarošanai un kontrolei (Oficiālais Vēstnesis, 2020. gads, 374. izd., ar grozījumiem). Saskaņā ar minēto noteikumu Covid-19 epidēmijas draudu vai epidēmijas stāvokļa laikā to administratīvo termiņu atskaite, kas administratīvā tiesību aktā paredzēti, lai puse varētu izpildīt aktus, kuros noteiktas tās tiesības pienākumi, minētajā periodā netiek sākta un tiek atlikta.

2020. gada 16. maijā stājās spēkā 68. panta 2. punkts 2020. gada 14. maija Aktā, ar ko groza vairākus aktus par drošības tīklu saistībā ar SARS-CoV-2 vīrusa izplatību (Oficiālais Vēstnesis, 2020. gads, 875. izd., ar grozījumiem). Saskaņā ar minēto noteikumu to termiņu atskaitei, kas paredzēti, lai puse varētu izpildīt aktus, kuros noteiktas tās tiesības pienākumi, un kas tikuši atlikti, pamatojoties uz 15.zzr panta 1. punkta 2) apakšpunktu 2020. gada 2. marta Aktā par īpašajiem pasākumiem Covid-19, citu pārnēsājamu slimību un saistītu ārkārtas situāciju novēršanai, apkarošanai un kontrolei (Oficiālais Vēstnesis, 2020. gads, 374. izd., ar grozījumiem), ir jāturpinās pēc septiņām dienām no datuma, kurā stājās spēkā Akts, ar ko groza vairākus aktus par drošības tīklu saistībā ar SARS-CoV-2 vīrusa izplatību (t. i., no 2020. gada 24. maija).

Ņemot to vērā, ar šo informēju, ka termiņš koncesijas pieteikumu iesniegšanai par naftas un dabasgāzes atradņu meklēšanu un izpēti un naftas un dabasgāzes ieguvi attiecībā uz citām šajā darbībā ieinteresētajām struktūrām, kurām koncesija piešķirama, Lubycza Królewska apgabalā, ir pagarināts līdz 2020. gada 1. novembra plkst. 12.00 dienā (CET/CEST).